b'\n_START_ARTICLE_\nTadej Tom\xc5\xa1i\xc4\x8d\n_START_SECTION_\n\xc5\xbdivljenje\n_START_PARAGRAPH_\nPri 12-tih letih se je vpisal na ni\xc5\xbejo glasbeno \xc5\xa1olo za klarinet v razredu Slavka Ran\xc4\x8digaja v Ko\xc4\x8devju. \xc5\xa0tudij klarineta je leta 1989 nadaljeval na Srednji glasbeni in baletni \xc5\xa1oli v Ljubljani v razredu prof. Igorja Karlina. Septembra 1992 je opravil sprejemni preizkus na gra\xc5\xa1ki jazz akademiji in za\xc4\x8del magistrski \xc5\xa1tudij jazz saksofona, ki ga je z najvi\xc5\xa1jo oceno v razredu kon\xc4\x8dal leta 1998._NEWLINE_Leta 1997 je bil \xc4\x8dlan in solist Evropskega jazzovskega orkestra pod vodstvom Jo\xc5\xbeeta Priv\xc5\xa1ka, ves ta \xc4\x8das je in dela kot studijski glasbenik, avtor, aran\xc5\xbeer in glasbeni producent v raznovrstnih glasbenih zasedbah s \xc5\xa1tevilnimi doma\xc4\x8dimi in tujimi glasbeniki. _NEWLINE_Od 1998 je zaposlen kot saksofonist in klarinetist v Big Bandu RTV Slovenija, od leta 2004 pa tudi kot redni dirigent in aran\xc5\xbeer orkestra._NEWLINE_Med drugim je leta 2010 vodil European Jazz Orchestra, sestavljen iz izbranih mladih glasbenic in glasbenikov Evropske unije. Z njim je koncertiral po evropskih prestolnicah in turnejo kon\xc4\x8dal s koncertom v Sloveniji._NEWLINE_Poleg dela v nacionalnem jazzovskem orkestru vodi svoj kvartet z imenom Tadej Tom\xc5\xa1i\xc4\x8d Institution, je pedagog jazz saksofona, gostujo\xc4\x8di solist in dirigent raznih doma\xc4\x8dih in tujih jazzovskih orkestrov. Aktiven je tudi na podro\xc4\x8dju dela z mladimi glasbeniki kot predavatelj glasbene estetike, improvizacijskih in aran\xc5\xbeerskih tehnik, vodenja za razne manj\xc5\xa1e in ve\xc4\x8dje glasbene zasedbe (big band delavnice, masterclasses,...).'